SKRIFTLIG FORESPØRGSEL E-1124/01

af Francesco Speroni (TDI) til Kommissionen

(6. april 2001)

Om: Illoyal konkurrence til skade for de små og mellemstore italienske virksomheder som følge af ulovligheder i forbindelse med import fra tredjelande

Over en periode har toldkontoret i Triest modtaget beretninger om varer, der ankommer fra Kina, Pakistan og Taiwan og allerede er mærket med Made in Italy. Disse varer er bestemt for det italienske marked og består hovedsagelig af bestik, sakse og kirurgiske instrumenter.

Selv om de lande, der er tilsluttet WTO, med henblik på globaliseringen er forpligtet til at afskaffe udligningsafgifter, indeholder Rådets forordning (EF) nr. 241/1999(1) om ændring af forordning (EF) nr. 3295/94(2) bestemmelser om nye foranstaltninger med henblik på at forbyde markedsføring af forfalskede og piratkopierede varer. Mener Kommissionen, at denne situation udgør illoyal konkurrence til skade for de små og mellemstore virksomheder?

Agter Kommissionen, for at afhjælpe denne situation, at indføre et krav om, at varerne stemples direkte med oprindelsesmærket (ved hjælp af laser eller mekaniske metoder), som det i øvrigt er tilfældet for eksport til USA, for at bekæmpe disse aktiviteter?

(1) EFT L 27 af 2.2.1999, s. 1.

(2) EFT L 341 af 30.12.1994, s. 8.

Svar afgivet på Kommissionens vegne af Frederik Bolkestein

(13. juni 2001)

Med henblik på at imødegå indførsel af varemærkeforfalskede eller piratkopierede varer er der truffet et vist antal foranstaltninger for at sikre en effektiv beskyttelse af de intellektuelle ejendomsrettigheder på det fælles marked. F.eks. er der med Rådets forordning (EF) nr. 241/1999 af 25. februar 1999 om ændring af forordning (EF) nr. 3295/94 om foranstaltninger med henblik på at forbyde overgang til fri omsætning, udførsel, genudførsel og henførsel under suspensionsprocedure af varemærkeforfalskede og piratkopierede varer indført en række nye former for retlig beskyttelse, eller en udbygning af den gældende beskyttelse, af alle varer med oprindelse i tredjelande, der befinder sig under toldtilsyn. Denne forordning omfatter dog ikke de forskellige former for forfalskede oprindelsesmærker.

Ovennævnte forordning forbyder indførsel, overgang til fri omsætning, udførsel, genudførsel, henførsel under en suspensionsprocedure i frizone eller frilager af varemærkeforfalskede eller piratkopierede varer og af varer, der krænker et patent eller et supplerende beskyttelsescertifikat. Ulovlig anbringelse af et Made in Italy på et eller andet underlag udgør dog - i henhold til nævnte forordning - ikke nogen handling i form af varemærkeforfalskning eller piratkopiering, selv om det kan have til formål at undgå visse toldafgifter eller at vildlede forbrugeren i dennes valg af vare.

For så vidt angår oprindelsesmærkning, findes der ikke for øjeblikket nogen EF-ordning, og reglerne for oprindelsesmærkning for de varer, der markedsføres i Fællesskabet, bestemmes af medlemsstaternes lovgivning. Følgelig er det nødvendigt, at de forfalskede oprindelsesangivelser opdages af de nationale myndigheder på grundlag af deres respektive lovgivning.

Med hensyn til det ærede medlems forslag om at indføre en forpligtelse til at mærke varerne med oprindelseslandets navn, kan Kommissionen for øjeblikket konstatere, at der ikke er enighed herom i Fællesskabets erhvervskredse. Hvis en sådan foranstaltning skal være i overensstemmelse med WHO's regler, bør den finde anvendelse såvel på indførte varer som på varer, der er fremstillet i Fællesskabet.

De europæiske producenter har rådighed over en række instrumenter, der dels sætter dem i stand til at beskytte visse geografiske oprindelsesbetegnelser,

dels at oplyse forbrugerne om deres produkters EF-varemærke (Rådets forordning (EF) nr. 40/94 af 20. december 1993 om EF-varemærker(1), Rådets direktiv 89/109/EØF af 21. december 1988 om indbyrdes tilnærmelse af medlemsstaternes lovgivning om materialer og genstande bestemt til at komme i berøring med levnedsmidler(2)).

(1) EFT L 11 af 14.1.1994.

(2) EFT L 40 af 11.2.1989.